**ELŐTERJESZTÉS**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. szeptember havi rendes ülésére**

**Tájékoztató az önkormányzat fenntartásában működő közművelődési és közgyűjteményi intézményekben tapasztalható létszámingadozásról**

A Jogi és Társadalmi Kapcsolatok Bizottsága a 157/2019. (VI.12.) JTKB számú határozatával felkérte a polgármestert, hogy a közművelődési és közgyűjteményi intézmények vonatkozásában vizsgálja meg, van-e fluktuáció, továbbá milyen bérezést kapnak az intézményekben dolgozók.

Önkormányunk két közgyűjteményt és egy közművelődési intézményt tart fenn, amely intézmények az alábbiak szerint nyújtottak tájékoztatást a fluktuáció tárgyában.

**AGORA SZOMBATHELYI KULTURÁLIS KÖZPONT** (a továbbiakban: AGORA)

A közművelődési ágazatra országosan jellemző fluktuációban az AGORA is érintett: a nem szakmai munkakörökben dolgozók esetében jelentősen, a szakmai munkakörökben mérsékelten.

|  |  |  |  |  |  |
| --- | --- | --- | --- | --- | --- |
| munkakörök | 2015 | 2016 | 2017 | 2018 | 2019 |
| SZAKMAI | - | 2 fő (ebből 1 fő nyugdíjas) | 2 | 2 | - |
| NEM SZAKMAI | 3 fő (ebből 1 fő nyugdíjas) | 5 | 1 | 6 (ebből 1 fő nyugdíjas) | 2 |
| **összesen** | **3** | **7** | **3** | **8** | **2** |

A fluktuáció oka elsősorban az alacsony bérezésben keresendő. A bértábla- besorolás, garantált bérminimumra való kiegészítés miatt egy fiatal kezdő technikai vagy takarító munkatárs, illetve egy több mint 30 éve dolgozó diplomás szakmai munkatárs bérezése egy sávba esik: bruttó 195 ezer forint.

Fentiek okán a kedvezőbb bérezésű szolgáltató szektorban, az oktatásban pedagógus munkakörben, valamint Ausztriában helyezkednek el a távozó munkatársak. Szintén fluktuációs tényező a szakmai munkakörökben a hétvégi, ünnepnapi, illetve a késő esti, adott esetben az éjszakai munkavégzés is.

Bérezés: Kjt. bértábla szerint

Szakmai munkát végző, felsőfokú végzettségűek:

* Kjt. bértábla, Kjt. 66.§ (1) bekezdés alapján garantált illetmény,
* Kjt. 66.§ (2)-(5) további szakképzettség,
* garantált bérminimumra való kiegészítés,
* garantált összegen felüli illetmény (munkáltatói döntésen alapuló),
* 150/1992. (XI.20.) Korm.rendelet szerinti pótlékok.

A szakmai munkát végző, diplomás munkatársak az AGORA szakmai tevékenységéhez kapcsolódó, a munkakör ellátásán kívüli +4 órás tevékenységet is folytatnak, melynek pénzügyi fedezetét a ”Helyi identitás és kohézió erősítése Szombathelyen” c. TOP-6.9.2-16-SH1-2018-00001 sz. projekt biztosítja.

**BERZSENYI DÁNIEL MEGYEI HATÓKÖRŰ VÁROSI KÖNYVTÁR** (a továbbiakban: Könyvtár)

A Könyvtárban nincs fluktuáció, a munkatársakra az évtizedeken átívelő, kitartó, elkötelezett munkavégzés jellemző.

Bérezés: Kjt. bértábla szerint

Felsőfokú végzettségűek bérezése:

* Kjt. bértábla, Kjt. 66.§ (1), Nkt. 65.§ (1) bekezdés alapján garantált illetmény,
* Kjt. 66.§ (2)-(5) további szakképzettség,
* garantált bérminimumra való kiegészítés,
* garantált összegen felüli illetmény (munkáltatói döntésen alapuló),
* 150/1992. (XI.20.) Korm. rendelet szerinti pótlékok.

A bérfeszültség elkerülése érdekében a felsőfokú végzettségű munkatársaknak a vezetői döntésen alapuló határozott idejű bérkiegészítése az átlagbérhez képest átlagosan 20%-os bérnövekmény, amely jelenleg a 2019. évben adott bérkiegészítés, az adott év pénzügyi helyzete, a bevételek alakulása és a megtakarítások függvénye.

A Könyvtár igazgatói döntésen alapuló, a költségvetésbe betervezett 2%-os teljesítmény- ösztönző jutalmat biztosít egyéb juttatás címén.

**SAVARIA MEGYEI HATÓKÖRŰ VÁROSI MÚZEUM** (a továbbiakban: Múzeum)

A Múzeumban megjelenő fluktuáció oka kizárólag a közalkalmazotti bérezés. Tekintettel arra, hogy a távozó alkalmazottak képzettségüknek megfelelően három területen tudnak jóval kedvezőbb munkakörülmények között magasabb bérezéshez jutni, ezeket választják. A történészek, biológusok a pedagógusi pályán, a gazdasági szakemberek, az informatikusok a vállalkozói szférában helyezkednek el, illetve Ausztria egyaránt vonzza a jól képzett (régész) és képzetlen (takarító) munkaerőt egyaránt. A közalkalmazotti szférában jelentkező bérkülönbségek, a rendkívül alacsony múzeumi munkabérek, illetve a múzeumi szakma alulértékelt státusza a trendet folyamatosan erősíti.

|  |  |  |
| --- | --- | --- |
| év | **munkaviszonyt megszüntetők száma (fő)** | **ebből bérezés miatt távozó munkavállalók (fő)** |
| 2015. | 8 | 8 |
| 2016. | 10 | 5 |
| 2017. | 7 | 7 |
| 2018. | 8 | 7 |
| **összesen** | **35** | **27** |

Bérezés: Kjt. bértábla szerint

Közép- és felsőfokú végzettségűek bérezése:

* Kjt. bértábla, Kjt. 66.§ (1), Nkt. 65.§ (1) bekezdés alapján garantált illetmény,
* Kjt. 66.§ (2)-(5) további szakképzettség,
* garantált bérminimumra való kiegészítés,
* garantált összegen felüli illetmény (munkáltatói döntésen alapuló),
* 150/1992. (XI.20.) Korm. rendelet szerinti pótlékok.

A Múzeumnak nem áll módjában az intézmény költségvetéséből a kiemelt munkaerő keresetkiegészítésére.

Kérem a Tisztelt Bizottságot, hogy az előterjesztést megtárgyalni, és a tájékoztatót elfogadni szíveskedjék.

Szombathely, 2019. szeptember „ ”

**/: Koczka Tibor :/**

**HATÁROZATI JAVASLAT**

**……./2019. (IX. ….) JTKB. számú határozat**

Szombathely Megyei Jogú Város Közgyűlése Jogi és Társadalmi Kapcsolatok Bizottsága a „Tájékoztató az önkormányzat fenntartásában működő közművelődési és közgyűjteményi intézményekben tapasztalható létszámingadozásról” c. előterjesztést megtárgyalta, és a tájékoztatót elfogadja.

**Felelős:**  Dr. Ipkovich György, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal